廣東土改

廣東土改，係屬於土改嘅一部分，係中華人民共和國成立後喺廣東度嘅土地改革政治運動。1950年春根據咗中南軍政委員會嘅指示，廣東開始試行土改，由方方擔任廣東省土改委員會主任。1950年9月正式成立咗廣東省土改工作團，團長係李堅真，副團長係林美南、羅明。成場運動係同原底中共指令，早過開始嘅清匪、鎮反等運動夾埋搞。
初期階段叫做土改試點，至1951年3月波及咗粵境20幾個縣。而喺廣東地方當局執行中央土改嘅時候唔係太積極，而受到咗中南局高層同毛澤東多次嚴厲嘅批評，話嗰時嘅華南分局同廣東省官員係「土改右傾」、「迷失方向」、「缺乏階級分析」、「對敵人不夠狠」等。跟著由陶鑄同趙紫陽接掌土改，不單止推翻咗原本土幹部嘅「廣東特殊論」，仲發動咗「鎮反肅反」、「反地方主義」等對廣東地方嘅浩劫，實行咗「村村流血，戶戶鬥爭」嘅血腥路線。
結果係牽連到全粵各級地方幹部二萬幾人，唔少人被扣上「反黨分子」嘅罪名，有唔少仲家破人亡。而有幾千名幹部受到咗處分、撤職降級而蒙冤多年。而新一輪土改由1952年春夏開始，幾個月時間就造成咗更大範圍嘅傷害，大批嘅粵僑亦被扣成地主、富農。呢一階段土改，導致到廣東鄉村地方唔計被鎮壓人士，自殺死亡者嘅達到一萬七千人。喺「殺人定額」嘅強推下，被濫殺無辜嘅人數有估計係超過咗十萬。而土改過程度，以本土派系同鄉紳等為首嘅社群抵抗，係長期存在過嘅， 顯示咗廣東嘅宗族社會仲具有較強嘅抵抗力。呢層就令到中共中央記恨，而後尾開始喺廣東推行咗好幾次嘅反地方主義運動，株連數萬人，連參與過運動嘅幹部都承認係「打擊過寬，死人太多」。 跟著嘅1959至1960年間就發生咗「大躍進」，造成咗前所未見嘅中國大饑荒。

背景
1949年10月中共建政後，中央人民政府任命咗葉劍英做廣東省人民政府主席，方方、古大存、李章達就係副主席。兩次嘅改組，形成咗廣東籍回鄉幹部（葉劍英、古大存），同中共建政前外地來粵幹部，仲有廣東籍本土幹部（馮白駒、方方）三合一嘅「廣東派」幹部。初期就由咁格局下所率領嘅中共廣東各級組織，喺短時間內接管廣東啲城市、整頓啲市場金融、肅清反對勢力、建立埋各級中共政權等。而其中嘅鎮反、清匪反霸等，可以話係土改嘅政治預演。廣東全省範圍入邊嘅減租退押加上清匪反霸，係為中共後續搞土改創造咗條件。

鎮反運動
據中共華南分局一份檔案嘅披露，由1949年10月到1950年10月期間，中共當局以反革命嘅罪名，累計收監咗3,437人（唔計治安案件，其中廣州市有1,263人），1,465人被處決咗（其中廣州市處決咗67人）。
而1950年10月10號，中共中共就發出咗《關於鎮壓反革命活動的指示》嘅命令（俗稱「雙十指示」），要求全面貫徹返「黨」嘅「鎮壓與寬大相結合」政策。根據呢個指示華南分局、軍區結合返清剿當地各派武裝勢力嘅運動，開展咗大規模嘅「鎮反」運動。喺11月22號毛澤東就嚴詞命令咗中南局和華南分局：
「
在時局緊張的情況下，必須限期剿沒股匪，加速進行土改，發展地方武裝和堅決鎮壓反革命活動，我黨我軍方能取得主動，否則有陷入被動的危險。
」
喺12月2號，中共中央中南局又發電報指令返含廣東、廣西在內嘅六個省夾各市，話要配合返土改（即將展開），「肅清土匪，應付可能動盪之時局，應狠狠殺一批人，關一批人」。
廣東就咁再急起直追，去到1951年1月上半月前，再逮捕咗1,340人（不完全統計，其中廣州市300人），有1,308人被殺（包括軍區10、11兩月處決嘅478人，以及廣州市嘅34人，但準備處決嘅65人未計在內），而有15,322人被收監（未計「剿匪」嘅俘虜，其中廣州市322人）。

前端
1950年6月中央人民政府頒佈咗《土地改革法》後，同年嘅11月2號廣東省人民政府第四十一次行政會議就通過咗《廣東土地改革實施辦法》、《廣東省土地改革中華僑土地處理辦法》、《廣東省土地改革中沙田處理辦法》等一系列嘅法令，準備開搞土改。去到1951年4月，華南分局開會，根據返中共中央嘅指示，提出咗廣東需要有一個「大規模的轟轟烈烈的農民運動」，提出咗由大軍、南下幹部做運動領軍嘅方針。跟著6月份就集中派出4萬幾個幹部落去廣東嘅鄉村地區，喺1500萬人嘅地區開展咗土改。

進程
中共建政後嘅土改，由1950年代初開始，一九五零年中中共廣東當局就開始派工作隊去到啲鄉村度，到一九五三年夏天正式宣告咗結束，整體可以劃分出三階段：清匪反霸、劃分階級成份同埋收尾嘅甄別加複查。

三縣試點
1950年9月，華南分局根據中央啲部署同政策，整合廣東在地嘅實際，提出「全省著眼，三縣著手」嘅指導方針，向潮汕、興梅、東江三地委發出咗《關於集中揭、興、龍三縣重點試驗土改的指示》，決定首先喺揭陽、興甯、龍川三縣做土改試點，時間係由1950年10月去到1951年3月。首鋪由廣東省土委會副主任李堅真代表華南分局，帶著啲省土改工作團落去呢啲地區主持運動。
據潮汕度一原富裕家族嘅林姓後代憶述，鄉村度開始劃分階級成分後，喺佢哋嘅漁村度，逢係自己有地、有漁船嘅鄉民都被劃成地主，成咗「剝削階級」，被沒收咗土地同財富。

擴大範圍
1950年8月李堅真到中南局參加土改會議，向中南局彙報咗葉劍英所提出嘅試點做法，中南局度冇提出唔同意見。11月華南分局根據咗葉劍英匯報畀毛澤東時候獲得嘅指示，增加咗惠陽、鶴山、曲江、寶安、遂溪、豐順、英德、普寧等八縣，再各選取一個鄉做土改試點。

升級加碼
廣東派顧及本土利益而相對唔激進咁做廣東土改，收尾受到咗毛澤東嘅批評。華南分局後尾決定將土改推向全粵嘅85個縣，調集七成五（六萬三人倒）嘅幹部落鄉搞。喺8月25號，華南分局、廣東省人民政府、華南軍區聯合發佈咗《告廣東全省土地改革工作幹部書》，宣稱三個月嘅工作係獲得咗巨大嘅成就。不過喺1951年11月，毛澤東仲係批評廣東土改進展太慢，好似「烏龜」咁。
然之後毛澤東就搵咗陶鑄同趙紫陽調去廣東，主管土改工作，仲調集咗大批幹部南下廣東參加土改。1952年2月毛澤東喺中共中央書記處會議度仲當面話方方係有「土改右傾」。毛話廣東土改「迷失方向。我要打快板，方方打慢板」。陶鑄後邊係提出廣東「要大張旗鼓，雷厲風行，要數目字」。廣東土改隨後發生咗劇變，濫殺嘅情況加劇，每個鄉都被逼要定出殺地主嘅指標計畫。

土改覆查運動
陶鑄來粵後以反「右傾」口號，整頓咗土改嘅幹部隊伍。一大批被話係「對地主不夠狠」，或較為公正，或被認為「歷史有問題」嘅土改幹部受到迫害或處分，有啲係開除公職，有啲係直頭殺咗。好似就中山縣度有幾十個土改幹部就被處決咗。呢陣時廣東全省約5.2%嘅土改隊隊員遭到清洗或處死。而據派去高雷地委管轄嘅化縣、電白、吳川、茂名等地嘅大軍同南下幹部報告，舊曆新年期間就整隊一大輪，將三分一嘅縣委、地委幹部撤職、開除或收監審判咗。
結果以「整隊」為名處決、查辦嘅共計有6,515人，大部分都係南粵本土出身嘅基層幹部。而跟著喺廣東搞「村村流血，戶戶鬥爭」嘅殘害路線，呢一波嘅運動導致廣東嘅死亡人數急劇攀升，據信導致係平均每縣都有五千人罹難。喺急風暴雨嘅「階級鬥爭」，新組編嘅土改工作隊發動啲鄉民槍殺咗唔少一般嘅「地主」、「富農」等，而且嗰時打靶嘅叫係「階級敵人」，就唔經司法程序，區長自己一級就可以定啲處決。譬如時南海縣人民法院院長收到過各區處死案嘅匯總，都係當地自己打靶完先至送返啲資料過去。後尾當局上級發現基層打靶嘅太多，先至將處決嘅許可權收到咗縣一級嘅機關度。
到咗1953年4月，廣東嘅土改宣告結束。

批鬥同自殺
廣東由1949年10月被中共掌控後開始連場運動，到1951年7月15號，共統計到有6,772人自殺。其中「雙十指示」後到「八字運動」（退租退押，清匪反霸）開始時有1,908人自殺，八字運動去到7月15號就有4,397人。同八字運動有關嘅自殺有4,042單，第二多嘅係鎮反運動，係有1,007單自殺。
花樽黨民盟嘅元老葉篤義試過喺1950年代初帶政協嘅一個視察小組先到蘇北睇災情，跟著就去廣東視察土改，逗留咗八個月嘅時間。呢個係葉篤義第一次去鄉下，亦係第一次睇著啲農民被動員去鬥爭地主。葉係見證到唔少嘅地主被逼自殺，其中一次渠仲撞到咗一位後生積極咁打返自己嘅「地主」老竇，個場景係令葉好痛心。
時任廣東省委書記處書記嘅古大存，喺東江地區調查後報告嘅時候，提到咗當地亂打亂吊發展得好普遍，而自殺情況就好嚴重，「追挖底財」顯得好混亂。古大存又話幹部有寧左勿右嘅諗法：「打死地主100、死不了一個雇貧農，就不要緊。」 1951年5－8月，全粵連打死帶自殺，共死亡4,000人左右。而全省1－8月份非正常殘廢嘅人數就仲多。1951年上半年喺東江地區，土改開始幾個月時間，就鬥爭咗5,698人，其中3,642人被鎮壓，另有2,690人因絕望同恐懼而自殺。其中：
惠陽縣度同期自殺嘅係有199人，
單由5－8月間，北江地區有614人係因為咁嘅鬥爭而自殺，
潮汕專區同期造成咗755人自殺，
興梅專區由5月20號到6月7號，就逼死咗202人。
一份對土改試點時期其中28個鄉土改情況嘅綜合統計報告顯示，28鄉共報告咗地主4400人，其中槍決咗52人、自殺或其他原因致死嘅就32人、判刑27人、逃亡42人。
而到咗陶鑄等接掌後加碼兼再整隊時期，跟著嘅受難範圍係擴大唔少。時華南分局社會部秘書長田星雲落鄉調查過後，喺報告嘅時候話：「由於誇大了敵情，缺乏調查研究，因而亂捕、錯捕，擴大了打擊面」。據田嘅報告計，呢陣時全粵各地監倉都變成沙甸魚罐頭，收監人數達到咗11,521，當中係有四到六成以上都係一般嘅鄉民同民眾。由於在囚待遇好差兼虐囚多，夾埋羈押嘅環境惡劣，監倉度流行疫病而致好多人死亡。其中西江地區度，六個月入邊就有近五百名在囚者病亡。
喺1953年春季，廣東省西部地區嘅土改就有1156人自殺。嗰時廣東省流行嘅口號就係：「村村流血，戶戶鬥爭。」據估計，幾十萬人俾殺害。而啲被殺嘅人，冇個屬於「罪大惡極，不殺不能平民憤」嘅人。據陶鑄1952年10月20號嘅總結報告，廣東各地都發生咗自殺，死者估計達到1.6 – 1.7萬人之間。此外1950 – 1953年嘅「鎮壓反革命」運動度，廣東仲有3萬名所謂嘅「土匪、惡霸、特務、反動黨團骨幹、反動會道門頭子」被殺。

酷刑
據計運動時期喺河源度採取過嘅「非法鬥爭」，普遍使用過吊打、灌水、灌狗尿等肉刑，對劃成地主嘅人唔分級數，唔區別「反動地主」與「一般地主」，一律係強鬥，單1951年5月份喺柬埔、古雲、仙塘三個鄉自殺嘅38人度，就有14人係受過肉刑。
據潮汕度親歷過批鬥嘅人憶述，嗰時候被批鬥嘅幾個人都係吊起身打，以各種方式折磨逼使佢哋交出自己嘅財產。完咗之後就係全家老少三十幾人被軟禁喺自己嘅祖屋度，逼嘅屋入邊喘唔到氣。而每晚仲有幾次巡查，每次查完都會貼埋封條防人走甩。被劃為地主嘅人，迫害係會如影相隨，包括喺之後各色嘅政治運動不斷會被波及。被針對嘅人同啲家屬，隨時都會被傳喚、羞辱、折磨甚至係被強姦。
而喺東江惠陽縣潼湖區欣樂鄉度，當地運動開始係發明咗20種弔打人嘅方法去到逼底財。由1951年嘅5月30號到6月5號，就計有6人被打死，13人係被逼死。而到埋增城度嘅鬥爭地主，係有搞弔、打、綁、埋（埋至頸）、關5種辦法，仲報告係有用埋火刑，強逼啲農民簽字參加弔打。
而廣州度嘅土改，有劃為大地主嘅人自己係有七個夫人嘅，第六、第七個相對後生嘅就被托人帶落咗香港，據第七嘅夫人話，留喺廣州度嘅五個夫人，挨唔過啲折磨，最後唔係自己跳海就係吊頸死咗。鄰近嘅南海縣，裡水山腳村嘅運動親歷者回憶，啲被反復「鬥爭」都唔肯交「餘糧」嘅「地主婆」（人哋手度得幾隻金戒指），經派駐嘅土改工作隊傳授嘅「經驗」，就會將佢哋吊打、跪石仔加戴高帽，啲酷刑手段幾乎每條村都會咁做。

人身限制
喺中山度運動時被「管制」嘅群體相當廣泛，例如嗰時候嘅八區白蕉鄉，三個行政村合計有3,000人，就有400幾人被施加咗人身限制。有啲地頭甚至連更夫、家庭婦女、蘇蝦都被限制咗自由。而限制人身嘅做法就有集體瞓覺，有啲就喺對象嘅屋企門口度寫明「全家管制，嚴禁出入」，連去下公共場所同舖頭都唔卑逗留。而中山嗰時嘅三、九、十三區嘅管制有分甲到丁四級，窮追材料，冇材料就升級，升至甲級就會被人收監甚至處決嘅可能。喺中山嘅十區有村度係有三人因為彙報度升咗級而自殺，亦有因繳槍唔出而自殺嘅人。
維基文庫入邊相關嘅原始文獻：
高州林氏兄弟因公開控訴家族受到嘅不公而俾判刑嘅裁定書
而喺高州縣嘅垌心村有林氏四兄弟，嗰時土改工作隊隊長鄧肖基為咗令屬地嘅地主富農「達標」，拎咗本《中國土地法大綱》上幾兄弟嘅屋企呃佢哋，將佢哋定成工商業兼富農，仲氹話完咗土改係唔會有分別對待嘅。土改收尾後到咗合作社時期，有幹部落去開會改口將林氏四兄弟劃作地主，從而喺隨後嘅政治運動度都受到咗針對地主富農嘅監督管制，啲仔女都冇法讀書、做工、參軍或參政，每月仲要去做七日以上冇糧出嘅勞動，仲要週時被人打、鬧、批鬥。其中嘅林煜謨、林煜訓就試過1968年以大字報嘅形式發出訴狀，結果被高州縣公安局拉咗，過咗一年再被革命委員會武裝保衛組判咗重囚十五年打上。

延伸嘅反地方運動
由1951年土改時開始整肅啲廣東本土官員，去到1971年前後，合共發動咗三次針對廣東本土嘅反地方主義政治運動。歷次運動共計有3萬幾名廣東幹部受整受貶，有4000幾嘅幹部被遣送返鄉下耕田，有70幾人自殺（其中海南紅色娘子軍有60幾人），被槍決3人，至於被扣上「地方主義」整肅嘅華僑不計其數。